钦定古今图书集成/方舆汇编/职方典/第1478卷 > 《石屏九天观塘水利记》曾所能
## 钦定古今图书集成/方舆汇编/职方典/第1478卷 > 《石屏九天观塘水利记》曾所能

万历丁丑冬十月，予承乏来守屏。时，年饥，久不雨，越
春徂夏不雨，《春秋》例得书之。予偕僚属出舍斋宫，礼
神祷焉。越旬，雨如雾。又五日，雨霑足，而田亩之涸如
故也。盖州治自城垣外可数步，即沃壤平衍而无水
源，独治东有异龙湖，又其最下。予循故道底湖源，似
可通，人力引水上流，遂下令浚治之，发仓给饷，躬自
督率，往来于阡陌之间，无宁处也。已而浚尺土，得尺
水，水所至，咸得播种。民翕然乐趋，不自爱力，日出而
服劳者几千百人，无或倦也。匝月而河工告成者计
廿有三。复召车工作车汲水，民得水如得雨，可无旱
忧。又令有力者耕湖田，戒豪家兼并。赋十一，入社备
赈，计得谷三百馀。社仓已行，而社学亦因之立矢。一
日，父老告予，以“州西谯楼去可三里，有九天观，俗名
以海，地势平窞，深山长谷之水，四面而出，昔人曾各
捐田二亩，入官为堰，告蒙抚按委卫使庞君松督修，
可足灌溉下方田数千亩，岁输公饷六千馀，民方利
赖矣。无何总府田间于中岁征籽粒，水盈则病于耕，
而籽粒无或贷也。岁久令弛，每为庄户盗决，一旦堤
溃，潴水转以入海，春耕无赖，公私告匮矣。”予毅然有
修浚意。适科臣见华王公有《兴水利之议》，疏上，天子
可其请，下天下郡县行之。予奉檄喜，遂欲民力浚治
之。移旧堤于百步之上，就其冈陵之隘而厄塞之，中
为石门以通启闭。立碑一所，佥水利官一员、坝夫二
名掌之。工成，盖戊寅八月也。湖水渐盈，汪洋千顷，农
夫欣然喜，如居者之有积仓也。是岁，果大稔，而庄户
群然竞争，鸷悍莫能御。予召而语之曰：“以利害较计，
渰没庄田，不过失籽粒十金；若决堤则失旱田粮动
以千计，何执而不通也？”渠曰：“潴水灌溉，利在军民；干
赔籽粒，偏累庄户，非便也。”予曰：“然。试为若等图之。思
总镇公有世德，滇人怀之，非独以其威足以慑之也。
兹有利于生民，知必乐以俯从。”乃以军人李友松等
所为状白之，公乐然从。使百户赵文清来状其事。清
亦伟人，遂以故复于公。公曰：“州守数岁一代，乃今有
此，况吾世镇兹土，又有明旨在焉，何所利而不为也？”
遂给帖岁蠲籽粒银十两，以所渰没田入官潴水，且
示庄户以盗决者罪焉。公之泽在人心，当与此湖相
终始矣。后之耕田而食者，敢忘所自哉？予不敢悖公
德意，为文通详。蒙两台监司郡长相与乐成，奖语褒
嘉，如出一词，可谓内外同德，上下一心矣。《书》曰：“元首
明哉，股肱良哉，庶事康哉。”噫！益信矣。此湖之复，固有
待于今日也。虽然，潴水之利，务在及时，盗决之患，不
独庄户，在长吏者加之意焉耳。盖滇南冬之月多不
雨，秋雨不闭闸，则冬水必涸，而春耕无赖，是无冬水
即无春耕也。必乘秋雨之后，即严闭闸之令，而阻挠
者罚之，毋使失时也。春水之泄，渔者利于渔，耕者利
于耕，不相紧闭，必致失水。必均其分数，时其启闭，强
梁者罚之，毋使失水也。如此，则潴之有地，御之有法，
司之有人，濬其源，节其流，水利当无穷矣，是在长吏
加之意焉耳。湖成，一日具壶觞与二客游其上，众山
横环，嶚阔瀴湾，楼观嵯峨，花木珊珊，敧枕清风，而忘
乎人间。客曰：“昔苏子守杭州，开西湖，杭人德之，至今
颂苏公之功不衰。公亦蜀人也”，是湖之浚，当与西湖
并胜矣。呜呼！彼以人胜，非独以其地胜也。